Document ID: 32009R0025

EUROPOS CENTRINIO BANKO REGLAMENTAS (EB) Nr. 25/2009
2008 m. gruodžio 19 d.
dėl pinigų finansinių institucijų sektoriaus balanso (nauja redakcija)
(ECB/2008/32)
EUROPOS CENTRINIO BANKO VALDANČIOJI TARYBA,
atsižvelgdama į 1998 m. lapkričio 23 d. Tarybos reglamentą (EB) Nr. 2533/98 dėl Europos centrinio banko renkamos statistinės informacijos (1), ypač į jo 5 straipsnio 1 dalį ir 6 straipsnio 4 dalį,
atsižvelgdama į 1998 m. lapkričio 23 d. Tarybos reglamentą (EB) Nr. 2531/98 dėl Europos centrinio banko privalomųjų atsargų reikalavimo taikymo (2), ypač į jo 6 straipsnio 4 dalį,
atsižvelgdama į 2006 m. birželio 14 d. Europos Parlamento ir Tarybos direktyvą 2006/48/EB dėl kredito įstaigų veiklos pradėjimo ir vykdymo (nauja redakcija) (3),
atsižvelgdama į 1996 m. birželio 25 d. Tarybos reglamentą (EB) Nr. 2223/96 dėl Europos nacionalinių ir regioninių sąskaitų sistemos Bendrijoje (4),
kadangi:
(1)
2001 m. lapkričio 22 d. Europos centrinio banko reglamentas (EB) Nr. 2423/2001 dėl pinigų finansinių institucijų sektoriaus konsoliduoto balanso (ECB/2001/13) (5) keletą kartų buvo žymiai iš dalies pakeistas. Kadangi dabar reikia padaryti kitus dalinius šio reglamento pakeitimus, siekiant aiškumo ir skaidrumo, jis turėtų būti išdėstytas nauja redakcija.
(2)
Kad Europos centrinių bankų sistema (ECBS) galėtų vykdyti savo uždavinius, reikia pateikti konsoliduotą pinigų finansinių institucijų (PFI) sektoriaus balansą. Iš esmės tuo siekiama pateikti Europos centriniam bankui (ECB) išsamią statistinę informaciją apie pinigų pokyčius dalyvaujančiose valstybėse narėse, priskiriamose vienai ekonominei erdvei. Ši statistika apima agreguotus finansinio turto ir įsipareigojimų atsargų ir sandorių duomenis, apimančius visą vienalytį PFI sektorių ir atskaitingąją visumą; ji yra teikiama reguliariai. Pakankamai išsamūs statistiniai duomenys taip pat yra būtini siekiant užtikrinti nuolatinę analitinę šią teritoriją apimančių apskaičiuotų pinigų junginių ir priešinių naudą.
(3)
ECB, vadovaudamasis EB sutartimi ir Europos centrinių bankų sistemos ir Europos centrinio banko statute (ECBS statutas) nustatytomis sąlygomis, turi priimti reglamentus, reikalingus ECBS statute ir, kai kuriais atvejais, pagal Sutarties 107 straipsnio 6 dalį Tarybos priimtose nuostatose nurodytiems ECBS uždaviniams atlikti.
(4)
Pagal ECBS statuto 5 straipsnio 1 dalį, kad galėtų vykdyti ECBS uždavinius, ECB, padedamas nacionalinių centrinių bankų (NCB), turi rinkti reikiamą statistinę informaciją arba iš kompetentingų nacionalinių institucijų, arba tiesiogiai iš ūkio subjektų. ECBS statuto 5 straipsnio 2 dalyje nustatyta, kad NCB, kiek tai įmanoma, vykdo 5 straipsnio 1 dalyje aprašytus uždavinius.
(5)
Pagal Reglamento (EB) Nr. 2533/98 3 straipsnį ECB turi nurodyti faktinę atskaitingąją visumą atraminės atskaitingosios visumos ribose ir turi teisę visiškai arba iš dalies atleisti tam tikras atskaitingųjų agentų grupes nuo jo statistinės atskaitomybės reikalavimų. 6 straipsnio 4 dalyje numatyta, kad ECB gali priimti reglamentus, nustatančius sąlygas, pagal kurias galima įgyvendinti teisę tikrinti arba privalomai rinkti statistinę informaciją.
(6)
Pagal Reglamento (EB) Nr. 2533/98 4 straipsnį valstybės narės turi veikti statistikos srityje ir visapusiškai bendradarbiauti su ECBS, kad garantuotų iš ECBS statuto 5 straipsnio kylančių įsipareigojimų vykdymą.
(7)
NCB gali būti tikslinga rinkti iš faktinės atskaitingosios visumos statistinę informaciją, reikalingą ECB statistiniams reikalavimams įvykdyti, kaip dalį platesnės statistinės atskaitomybės sistemos, kurią savo atsakomybe NCB nustato pagal Bendrijos arba nacionalinę teisę arba nustatytą praktiką ir kuri taip pat naudojama kitais statistikos tikslais, jeigu tai netrukdo vykdyti ECB statistinių reikalavimų. Tai taip pat gali sumažinti atskaitomybės naštą. Siekiant didesnio skaidrumo, šiais atvejais atskaitingiesiems agentams tikslinga pranešti, kad duomenys renkami kitais statistikos tikslais. Konkrečiais atvejais ECB gali pasinaudoti tokiais kitais tikslais surinkta statistine informacija savo reikalavimams įvykdyti.
(8)
Išsamiausius statistinius duomenis reikia pateikti tada, kai priešingos šalys yra pinigus turinčio sektoriaus dalis. Išsamių duomenų reikia apie: a) indėlių įsipareigojimus pagal subsektorių ir terminą, o taip pat - pagal valiutą, kad būtų galima išsamiau išanalizuoti į P3 įtrauktų sudedamųjų dalių - užsienio valiutos pokyčius ir padėti nustatyti užsienio valiuta ir eurais išreikštų P3 sudedamųjų dalių pakeičiamumo laipsnį; b) paskolas pagal subsektorių, terminą, paskirtį, naują palūkanų normos nustatymą ir valiutą, kadangi ši informacija yra laikoma esmine pinigų analizei; c) pozicijas kitų PFI atžvilgiu, jeigu to reikia PFI tarpusavio likučiams įskaityti arba atsargų bazei apskaičiuoti; d) pozicijas ne euro zonos rezidentų (likusio pasaulio) atžvilgiu straipsniuose „sutarto nuo dvejų metų termino indėliai“, „įspėjamojo nuo dvejų metų laikotarpio indėliai“ ir „atpirkimo sandoriai“, kad būtų galima apskaičiuoti atsargų bazę, kuriai taikoma teigiama atsargų norma; e) pozicijas likusio pasaulio atžvilgiu indėlių įsipareigojimams iš viso, kad būtų galima parengti duomenis apie išorės priešinius; f) indėlių įsipareigojimus ir paskolas likusio pasaulio atžvilgiu, kurių pradinis terminas - iki ir nuo vienerių metų, mokėjimų balanso ir finansinių ataskaitų tikslais.
(9)
Jeigu tai sumažintų kredito įstaigų atskaitomybės naštą ir padėtų vystyti geresnę statistiką, NCB yra skatinami nustatyti atskaitomybės apie kiekvieną vertybinį popierių priemones pagal šį reglamentą reikalaujamai statistinei informacijai apie PFI vertybinių popierių portfelį rinkti. NCB gali leisti pinigų rinkos fondams (PRF) teikti duomenis pagal 2007 m. liepos 27 d. Europos Centrinio banko reglamentą (EB) Nr. 958/2007 dėl investicinių fondų turto ir įsipareigojimų statistikos (ECB/2007/8) (6), kad sumažintų fondų valdytojams tenkančią naštą.
(10)
Finansiniai sandoriai ECB apskaičiuojami kaip skirtumas tarp atsargų pozicijų ataskaitinėmis datomis mėnesio pabaigoje, atėmus pokyčių, atsirandančių ne dėl sandorių, o kitokios įtakos, poveikį. Atskaitingiesiems agentams skirtas reikalavimas neapima valiutų santykio pokyčių, kuriuos ECB apskaičiuoja iš atskaitingųjų agentų pateiktų duomenų apie kiekvienos valiutos atsargas, arba patikslinimų dėl perklasifikavimo, kuriuos patys NCB renka iš įvairių jau prieinamų informacijos šaltinių.
(11)
Reglamento (EB) Nr. 2531/98 5 straipsniu ECB suteikiama teisė priimti reglamentus arba sprendimus atleidžiant įstaigas nuo privalomųjų atsargų reikalavimų, apibrėžiant įsipareigojimų bet kuriai kitai įstaigai neįskaitymo į atsargų bazę arba išskaitymo iš jos taisykles ir nustatant skirtingas atsargų normas konkrečioms įsipareigojimų kategorijoms. Pagal Reglamento (EB) Nr. 2531/98 6 straipsnį ECB turi teisę rinkti iš įstaigų privalomosioms atsargoms taikyti reikalingą informaciją ir tikrinti informacijos, kurią įstaigos teikia įrodydamos privalomųjų atsargų reikalavimų vykdymą, tikslumą ir kokybę. Siekiant sumažinti bendrą atskaitomybės naštą, kredito įstaigų, kurioms pagal 2003 m. rugsėjo 12 d. Europos centrinio banko reglamentą (EB) Nr. 1745/2003 dėl privalomųjų atsargų reikalavimo taikymo (ECB/2003/9) (7) taikoma ECB privalomųjų atsargų sistema, nuolatiniam atsargų bazės skaičiavimui pageidautina naudoti statistinę informaciją apie mėnesinį balansą.
(12)
Reikia nustatyti konkrečias procedūras, taikytinas susijungimų, kuriuose dalyvauja kredito įstaigos, atveju, siekiant paaiškinti šių įstaigų įsipareigojimus privalomųjų atsargų reikalavimų atžvilgiu.
(13)
ECB reikia informacijos apie PFI pakeitimo vertybiniais popieriais veiklą, kad jis galėtų aiškinti kredito ir paskolų pokyčius euro zonoje. Ši informacija taip pat papildo pagal 2008 m. gruodžio 19 d. Europos centrinio banko reglamentą (EB) Nr. 24/2009 dėl finansinių priemonių korporacijų, sudarančių pakeitimo vertybiniais popieriais sandorius, turto ir įsipareigojimų statistikos (ECB/2008/30) (8) teikiamus duomenis.
(14)
Nors pripažįstama, kad ECB priimti reglamentai nesuteikia jokių teisių arba nenustato jokių pareigų nedalyvaujančioms valstybėms narėms, ECBS statuto 5 straipsnis taikomas ir dalyvaujančioms, ir nedalyvaujančioms valstybėms narėms. Reglamente (EB) Nr. 2533/98 primenama, kad ECBS statuto 5 straipsnis kartu su Sutarties 10 straipsniu reiškia pareigą nedalyvaujančioms valstybėms narėms nacionaliniu lygiu parengti ir įgyvendinti visas priemones, kurias jos laiko tinkamomis statistinei informacijai, reikalingai ECB statistinės atskaitomybės reikalavimams vykdyti, rinkti, ir užtikrinti, kad bus laiku pasirengta statistikos srityje, kad jos galėtų tapti dalyvaujančiomis valstybėmis narėmis,
PRIĖMĖ ŠĮ REGLAMENTĄ:
1 straipsnis
Apibrėžtys
Šiame reglamente:
-
pinigų finansinė institucija (PFI) - kredito įstaiga rezidentė, kaip apibrėžta Bendrijos teisėje, arba kita finansinė institucija rezidentė, kuri verčiasi indėlių ir (arba) indėliams artimų pakaitų priėmimu iš subjektų, kurie nėra PFI, ir paskolų teikimu ir (arba) investavimu į vertybinius popierius savo sąskaita (bent jau ekonomine prasme). PFI sektorius apima (9): a) centrinius bankus; b) kredito įstaigas, kaip apibrėžta Europos Parlamento ir Tarybos direktyvos 2006/48/EB 4 straipsnio 1 dalyje (įmonė, kuri verčiasi indėlių ar kitų grąžintinų lėšų priėmimu iš visuomenės (10) ir paskolų teikimu savo sąskaita, arba elektroninių pinigų įstaiga, kaip apibrėžta 2000 m. rugsėjo 18 d. Europos Parlamento ir Tarybos direktyvoje 2000/46/EB dėl elektroninių pinigų įstaigų steigimosi, veiklos ir riziką ribojančios priežiūros (11); ir c) kitas PFI, t. y. kitas finansines institucijas rezidentes, atitinkančias PFI apibrėžtį, nesvarbu, koks yra jų veiklos pobūdis. Jų klasifikaciją lemia pastarųjų įstaigų išleistų priemonių ir kredito įstaigose padėtų indėlių pakeičiamumo laipsnis, jeigu jos atitinka PFI apibrėžtį kitais aspektais. Kolektyvinio investavimo subjektų atveju PRF atitinka sutartas likvidumo sąlygas ir todėl priskiriami PFI sektoriui (žr. I priedo 1 dalyje pateiktus PFI nustatymo principus),
-
dalyvaujanti valstybė narė - dalyvaujanti valstybė narė, kaip apibrėžta Reglamento (EB) Nr. 2533/98 1 straipsnyje,
-
nedalyvaujanti valstybė narė - euro neįsivedusi valstybė narė,
-
atskaitingasis agentas - atskaitingasis agentas, kaip apibrėžta Reglamento (EB) Nr. 2533/98 1 straipsnyje,
-
rezidentas - rezidentas, kaip apibrėžta Reglamento (EB) Nr. 2533/98 1 straipsnyje,
-
finansinių priemonių korporacija (FPK) - finansinių priemonių korporacija, kaip apibrėžta Reglamento (EB) Nr. 24/2009 (ECB/2008/30) 1 straipsnyje,
-
pakeitimas vertybiniais popieriais - sandoris, kuris yra arba: a) tradicinis pakeitimas vertybiniais popieriais, kaip apibrėžta Direktyvos 2006/48/EB 4 straipsnyje; ir (arba) b) pakeitimas vertybiniais popieriais, kaip apibrėžta Reglamento (EB) Nr. 24/2009 (ECB/2008/30) 1 straipsnyje, kuris apima FPK vertybiniais popieriais pakeistų paskolų perleidimą,
-
elektroninių pinigų įstaiga ir elektroniniai pinigai - elektroninių pinigų įstaiga ir elektroniniai pinigai, kaip apibrėžta Direktyvos 2000/46/EB 1 straipsnio 3 dalyje,
-
dalinis nurašymas - tiesioginis paskolos sumos sumažinimas balanse dėl jos nuvertėjimo,
-
administratorius - PFI, kuri kiekvieną dieną tvarko paskolas, dėl kurių buvo sudaryti pakeitimo vertybiniais popieriais sandoriai, t. y. renka iš skolininkų pagrindinę sumą ir palūkanas, kurios perduodamos investuotojams pakeitimo vertybiniais popieriais schemoje,
-
paskolos perdavimas - paskolos arba paskolų fondo ekonominis perleidimas iš atskaitingojo agento gavėjui - ne PFI, kuris įvykdomas nuosavybės perleidimu arba daliniu dalyvavimu,
-
paskolos įsigijimas - paskolos arba paskolų fondo ekonominis perleidimas iš perleidėjo - ne PFI atskaitingajam agentui, kuris įvykdomas nuosavybės perleidimu arba daliniu dalyvavimu.
2 straipsnis
Faktinė atskaitingoji visuma
1. Faktinę atskaitingąją visumą sudaro dalyvaujančių valstybių narių teritorijoje reziduojančios PFI (vadovaujantis II priedo 1 dalimi).
2. Faktinėje atskaitingojoje visumoje esančioms PFI taikomi visi atskaitomybės reikalavimai, išskyrus atvejus, kai taikoma kuri nors vadovaujantis 8 straipsniu nustatyta leidžianti nukrypti nuostata.
3. Šis reglamentas taikomas PFI apibrėžtį atitinkantiems subjektams, net jeigu jiems netaikoma Direktyva 2006/48/EB.
4. Siekiant rinkti informaciją apie PRF akcijų (vienetų) turėtojų rezidavimo vietą, kaip nurodyta I priedo 2 dalies 5.5 skirsnyje, faktinę atskaitingąją visumą taip pat sudaro kiti finansiniai tarpininkai, išskyrus draudimo korporacijas ir pensijų fondus (KFT), kaip nustatyta Reglamento (EB) Nr. 2533/98 2 straipsnio 2 dalies a punkte, išskyrus atvejus, kai taikomos leidžiančios nukrypti nuostatos.
3 straipsnis
Statistikai naudojamas PFI sąrašas
1. ECB vykdomoji valdyba parengia ir tvarko statistikai naudojamą PFI sąrašą, atsižvelgdama į dažnumo ir savalaikiškumo reikalavimus, kurie kyla naudojant jį ECB privalomųjų atsargų sistemos reikmėms. Statistikai naudojamame PFI sąraše nurodoma, ar joms yra taikoma ECB privalomųjų atsargų sistema. Statistikos tikslais PFI sąrašas turi būti atnaujinamas, tikslus, kiek įmanoma vienalytiškesnis bei pakankamai pastovus.
2. Statistikai naudojamą PFI sąrašą ir jo atnaujinimus NCB ir ECB atskaitingiesiems agentams padaro prieinamą tinkamu būdu, įskaitant elektronines priemones, internetą arba, atskaitingųjų agentų prašymu, popierine forma.
3. Statistikai naudojamas PFI sąrašas skirtas tik informacijai. Tačiau, jeigu naujausias prieinamas sąrašo variantas yra neteisingas, ECB netaiko sankcijų jokiam jo atskaitomybės reikalavimus netinkamai įvykdžiusiam subjektui, jeigu jis sąžiningai rėmėsi neteisingu sąrašu.
4 straipsnis
Statistinės atskaitomybės reikalavimai
1. Faktinė atskaitingoji visuma pateikia valstybės narės, kurios rezidentė yra PFI, NCB duomenis apie mėnesines atsargas, susijusias su mėnesio pabaigos balansu, ir mėnesinius agreguotus patikslinimus dėl perkainojimo. Agreguoti patikslinimai dėl perkainojimo pateikiami apie visišką ir (arba) dalinį paskolų nurašymą, susijusį atskaitingųjų agentų suteiktomis paskolomis ir apimantį vertybinių popierių kainos perkainojimus. Kita informacija apie tam tikrus balanso straipsnius ir ne balanso informacija teikiama kas ketvirtį arba kartą per metus. Reikalaujama statistinė informacija yra nurodyta I priede.
2. NCB gali rinkti reikalaujamą statistinę informaciją apie PFI išleistus ir turimus vertybinius popierius kaip apie kiekvieną vertybinį popierių, jeigu 1 dalyje nurodytus duomenis būtų galima išvesti laikantis IV priede nustatytų būtinųjų statistikos standartų.
3. Laikydamosi I priedo 5 dalies 1A lentelėje nustatytų privalomųjų reikalavimų, PFI pateikia mėnesinius patikslinimus dėl perkainojimo visų ECB reikalaujamų duomenų atžvilgiu. NCB gali rinkti papildomus duomenis, kurių neapima privalomieji reikalavimai. Šie papildomi duomenys gali būti susiję su 1A lentelėje pažymėtais paskirstymais, išskyrus „būtinuosius reikalavimus“.
4. Be to, ECB gali reikalauti pateikti paaiškinimus apie NCB surinktus „perklasifikavimų ir kitų patikslinimų“ patikslinimus.
5 straipsnis
Paskolų pakeitimo vertybiniais popieriais ir kitų paskolų perdavimų papildomi statistinės atskaitomybės reikalavimai
Laikydamosi I priedo 6 dalies, PFI pateikia šiuos duomenis:
1)
ataskaitinio laikotarpio metu atliktų paskolų pakeitimo vertybiniais popieriais ir kitų paskolų perdavimų grynuosius srautus;
2)
visų paskolų, kurioms PFI veikia kaip administratorius pakeitimo vertybiniais popieriais schemoje, ketvirčio pabaigos likučius;
3)
taikant 39 tarptautinį apskaitos standartą (39 TAS) arba panašias nacionalines apskaitos taisykles - paskolų, perduotų pakeitimo vertybiniais popieriais būdu, kurių pripažinimas balanse nebuvo panaikintas, laikotarpio pabaigos likučius.
6 straipsnis
Savalaikiškumas
1. NCB nusprendžia, kada jiems reikia gauti duomenis iš atskaitingųjų agentų, kad būtų laikomasi toliau nurodytų terminų, kai taikytina atsižvelgdami į ECB privalomųjų atsargų sistemos savalaikiškumo reikalavimus, ir atitinkamai informuoja atskaitinguosius agentus.
2. Mėnesinę statistiką NCB perduoda ECB iki 15-os darbo dienos, einančios po mėnesio, kurio duomenys teikiami, pabaigos.
3. Ketvirtinę statistiką NCB perduoda ECB iki 28-os darbo dienos, einančios po ketvirčio, kurio duomenys teikiami, pabaigos.
4. Metinę statistiką NCB perduoda ECB pagal 2007 m. rugpjūčio 1 d. Gairių ECB/2007/9 dėl pinigų, finansinių institucijų ir rinkų statistikos (nauja redakcija) (12) 17 straipsnio 2 dalį.
7 straipsnis
Apskaitos taisyklės statistinės atskaitomybės tikslais
1. Jeigu šiame reglamente nenustatyta kitaip, apskaitos taisyklės, kurių PFI laikosi atskaitomybės pagal šį reglamentą tikslais, yra nustatytos aktuose, į nacionalinę teisę perkeliančiuose 1986 m. gruodžio 8 d. Tarybos direktyvą 86/635/EEB dėl bankų ir kitų finansų įstaigų metinės finansinės atskaitomybės ir konsoliduotos finansinės atskaitomybės (13), ir visuose kituose taikomuose tarptautiniuose standartuose.
2. Duomenys apie indėlių įsipareigojimus ir paskolas pateikiami jų pagrindine suma, likusia mėnesio pabaigoje. Į šią sumą neįtraukiami daliniai nurašymai, kaip nustatyta atitinkamoje apskaitos praktikoje. Indėlių įsipareigojimų ir paskolų užskaita prieš bet kokius kitus turtą arba įsipareigojimus nevykdoma.
3. Nepažeidžiant valstybėse narėse vyraujančių apskaitos praktikos ir užskaitos priemonių, statistikos tikslais visas finansinis turtas ir įsipareigojimai pateikiami bendruoju pagrindu.
4. NCB gali leisti pateikti duomenis apie paskolas atėmus atidėjinius, ir apie nupirktas paskolas pagal kainą, sutartą jų įsigijimo metu, jeigu tokią atskaitomybės praktiką taiko visi atskaitingieji agentai rezidentai ir ji yra būtina siekiant užtikrinti statistinio paskolų vertinimo tęstinumą duomenų, pateiktų už laikotarpius iki 2005 m. sausio mėn., atžvilgiu.
8 straipsnis
Leidžiančios nukrypti nuostatos
1. Leidžiančios nukrypti nuostatos gali būti taikomos mažoms PFI.
a)
NCB gali taikyti mažoms PFI leidžiančias nukrypti nuostatas, jeigu bendras jų įnašas į nacionalinį PFI balansą pagal atsargas neviršija 5 %;
b)
a punkte nurodytos leidžiančios nukrypti nuostatos sumažina kredito įstaigų, kurioms jos taikomos, statistinės atskaitomybės reikalavimus nepažeidžiant III priede nustatytų privalomųjų atsargų apskaičiavimo reikalavimų;
c)
jei mažos PFI nėra kredito įstaigos ir taikoma a punkte nurodyta leidžianti nukrypti nuostata, NCB ir toliau bent kartą per metus renka bent viso balanso duomenis, kad būtų galima stebėti atskaitingųjų mažų institucijų dydį;
d)
nepažeidžiant a punkto, NCB gali taikyti leidžiančias nukrypti nuostatas kredito įstaigoms, kurios nesinaudoja a ir b punktuose nustatyta tvarka, kad sumažintų jų atskaitomybės reikalavimus iki nustatytųjų I priedo 7 dalyje, jeigu bendras jų įnašas į nacionalinį PFI balansą pagal atsargas neviršija nei 10 % nacionalinio PFI balanso, nei 1 % euro zonos PFI balanso;
e)
NCB laiku tikrina, ar vykdomos a ir d punktuose nustatytos sąlygos, kad nuo kiekvienų metų pradžios prireikus taikytų bet kokią leidžiančią nukrypti nuostatą arba jos nebetaikytų;
f)
mažos PFI gali nuspręsti nesinaudoti leidžiančiomis nukrypti nuostatomis ir vietoje to vykdyti visus atskaitomybės reikalavimus.
2. Leidžiančios nukrypti nuostatos gali būti taikomos PRF.
NCB gali taikyti PRF nuo 4 straipsnio 1 dalyje nustatytų atskaitomybės reikalavimų leidžiančias nukrypti nuostatas, jeigu pagal Reglamento ECB/2007/8 6 straipsnį PRF teikia balanso duomenis ir jeigu vykdomi šie reikalavimai:
-
PRF teikia tokius duomenis kas mėnesį, vadovaudamiesi Reglamento ECB/2007/8 I priede nustatytu mišriu metodu ir jo 9 straipsnyje nustatytais savalaikiškumo reikalavimais,
-
PRF teikia mėnesio pabaigos atsargų duomenis apie PRF akcijas (vienetus) vadovaudamiesi 6 straipsnio 2 dalyje nustatytais savalaikiškumo reikalavimais.
3. Leidžiančios nukrypti nuostatos gali būti taikomos PRF akcijų (vienetų) atžvilgiu.
a)
PRF įregistruotos akcijos (vienetai) - tai PRF akcijos (vienetai), apie kuriuos, vadovaujantis nacionaliniais teisės aktais, vedamas registras, nurodant jų turėtoją (-us), įskaitant informaciją apie turėtojo (-ų) rezidavimo vietą. PRF pareikštinės akcijos (vienetai) - PRF akcijos (vienetai), apie kuriuos, vadovaujantis nacionaliniais teisės aktais, nėra vedamas registras, nurodant jų turėtoją (-us), arba apie kuriuos registras vedamas, tačiau jame nėra informacijos apie turėtojo (-ų) rezidavimo vietą.
b)
Kai įregistruotos akcijos (vienetai) arba pareikštinės akcijos (vienetai) išleidžiami pirmą kartą arba kai dėl rinkos plėtros reikia keisti variantą arba variantų derinį (kaip apibrėžta I priedo 2 dalies 5.5 skirsnyje), NCB gali vienerius metus taikyti nuo I priedo 2 dalies 5.5 skirsnyje nustatytų reikalavimų leidžiančias nukrypti nuostatas.
c)
PRF akcijų (vienetų) turėtojų rezidavimo vietos atžvilgiu NCB gali taikyti atskaitingiesiems agentams leidžiančias nukrypti nuostatas, jeigu reikalaujama statistinė informacija yra surenkama iš kitų esamų šaltinių vadovaujantis I priedo 2 dalies 5.3 skirsniu. NCB laiku tikrina, ar tenkinama ši sąlyga, kad, susitarę su ECB, nuo kiekvienų metų pradžios prireikus taikytų bet kokią leidžiančią nukrypti nuostatą arba jos nebetaikytų. Taikydami šį reglamentą, NCB gali parengti ir tvarkyti atskaitingųjų KFT sąrašą, laikydamiesi I priedo 2 dalies 5.5 skirsnyje nustatytų principų.
4. Nepažeidžiant 1 dalies, leidžiančios nukrypti nuostatos gali būti taikomos elektroninių pinigų įstaigoms.
a)
Nepažeisdami Direktyvos 2006/48/EB ir Reglamento (EB) Nr. 1745/2003 (ECB/2003/9) 2 straipsnio, taip pat atsižvelgdami į b punktą, NCB gali taikyti leidžiančias nukrypti nuostatas atskiroms elektroninių pinigų įstaigoms. NCB laiku tikrina, ar tenkinami b punkte nustatyti reikalavimai, kad prireikus taikytų bet kokią leidžiančią nukrypti nuostatą arba jos nebetaikytų. Kiekvienas NCB, taikantis tokią leidžiančią nukrypti nuostatą, praneša apie tai ECB.
b)
NCB gali taikyti leidžiančias nukrypti nuostatas atskiroms elektroninių pinigų įstaigoms, jeigu yra vykdoma bent viena iš šių sąlygų:
i)
jų leidžiamus elektroninius pinigus kaip mokėjimo priemonę priima tik ribotas įmonių skaičius, kurios gali būti aiškiai atskiriamos pagal:
-
jų buvimo vietą tose pačiose patalpose arba kitoje ribotoje vietoje, ir (arba)
-
jų artimą finansinį ar verslo ryšį su įstaiga emitente, pavyzdžiui, bendrą nuosavybės, rinkodaros arba platinimo sistemą, net jei įstaiga emitentė ir priimanti įmonė yra įsteigtos kaip atskiri juridiniai subjektai; arba
ii)
daugiau nei trys ketvirtadaliai jų viso balanso yra nesusiję su elektroninių pinigų leidimu arba administravimu ir su elektroninių pinigų likučiais susiję įsipareigojimai neviršija 100 milijonų EUR.
c)
Jeigu elektroninių pinigų įstaiga, kuriai taikoma leidžianti nukrypti nuostata, nėra atleista nuo privalomųjų atsargų reikalavimų, ji teikia bent ketvirtinius duomenis, reikalingus atsargų bazei apskaičiuoti, kaip nustatyta III priede. Įstaiga gali nuspręsti ribotą atsargų bazės duomenų kiekį teikti kas mėnesį.
d)
Kai atskirai elektroninių pinigų įstaigai yra taikoma leidžianti nukrypti nuostata, statistikos tikslais ECB įtrauks įstaigą į PFI sąrašą kaip nefinansinę korporaciją. Įstaiga taip pat bus laikoma nefinansine korporacija tais atvejais, kai ji yra PFI priešinga šalis. Taikant ECB privalomųjų atsargų reikalavimus įstaiga ir toliau bus laikoma kredito įstaiga.
5. Leidžiančios nukrypti nuostatos gali būti taikomos patikslinimų dėl perkainojimo atžvilgiu.
a)
Nepažeisdami 1 dalies, NCB gali taikyti PRF leidžiančias nukrypti nuostatas patikslinimų dėl perkainojimo teikimo atžvilgiu, panaikindami PRF visus reikalavimus teikti patikslinimus dėl perkainojimo.
b)
NCB gali taikyti leidžiančias nukrypti nuostatas dėl duomenų apie vertybinių popierių kainos perkainojimus teikimo dažnumo bei savalaikiškumo ir reikalauti, kad šie duomenys būtų teikiami kas ketvirtį ir tokiais pat terminais kaip kas ketvirtį teikiami atsargų duomenys, jeigu vykdomi šie reikalavimai:
i)
atskaitingieji agentai, naudojantys skirtingus vertinimo metodus, pateikia NCB atitinkamą informaciją apie vertinimo praktiką, įskaitant kiekybinius jų turimų šių priemonių procento rodiklius;
ii)
kai padaromas didelis kainos perkainojimas, NCB turi teisę reikalauti, kad atskaitingieji agentai pateiktų papildomos informacijos apie tą mėnesį, kurį tai įvyko.
c)
NCB gali taikyti leidžiančias nukrypti nuostatas dėl duomenų apie vertybinių popierių kainos perkainojimą teikimo, įskaitant tų kredito įstaigų, kurios teikia duomenis apie vertybinių popierių mėnesines atsargas kaip apie kiekvieną vertybinį popierių, visišką atleidimą nuo tokio duomenų teikimo, jeigu vykdomi šie reikalavimai:
i)
pateiktoje informacijoje yra duomenų apie kiekvieno vertybinio popieriaus buhalterinę vertę balanse;
ii)
apie vertybinius popierius, kurie neturi viešai prieinamų identifikavimo kodų, pateiktoje informacijoje yra duomenų apie priemonės kategoriją, terminą ir emitentą, kurių pakanka bent paskirstymams, I priedo 5 dalyje nurodytiems kaip „privalomieji reikalavimai“, išvesti.
6. Leidžiančios nukrypti nuostatos gali būti taikomos paskolų, kurios buvo perduotos pakeitimo vertybiniais popieriais būdu, statistinei atskaitomybei.
NCB gali leisti toms PFI, kurios taiko 39 TAS arba panašias nacionalines apskaitos taisykles, į atsargas, kurių duomenis reikia teikti pagal I priedo 2 ir 3 dalis, neįtraukti jokių paskolų, kurios pagal nacionalinę praktiką buvo perduotos pakeitimo vertybiniais popieriais būdu, jeigu tokią praktiką taiko visos PFI rezidentės.
7. Leidžiančios nukrypti nuostatos gali būti taikomos kai kurių ketvirtinių atsargų, susijusių su ne euro zonos valstybėmis narėmis, atžvilgiu.
Jei iš aukštesniu agregavimo lygiu surinktų duomenų matyti, kad pozicijos bet kurioje valstybėje narėje reziduojančių priešingų šalių atžvilgiu arba pozicijos valstybės narės, kuri nėra įsivedusi euro, valiutos atžvilgiu yra nereikšmingos, NCB gali nuspręsti nereikalauti pateikti duomenų, susijusių su tokia valstybe nare. NCB praneša savo atskaitingiesiems agentams apie kiekvieną tokį sprendimą.
9 straipsnis
Būtinieji standartai ir nacionalinės atskaitomybės taisyklės
1. Reikalaujama statistinė informacija pateikiama laikantis IV priede nustatytų būtinųjų perdavimo, tikslumo, sąvokų atitikties ir pataisų standartų.
2. Atsižvelgdami į nacionalinius ypatumus, NCB nustato ir įgyvendina atskaitomybės taisykles, kurių turi laikytis faktinė atskaitingoji visuma. NCB užtikrina, kad pagal tokias atskaitomybės taisykles būtų teikiama reikalinga statistinė informacija ir būtų galima tiksliai patikrinti, kaip laikomasi IV priede nustatytų būtinųjų perdavimo, tikslumo, sąvokų atitikties ir pataisų standartų.
10 straipsnis
Susijungimai, skaidymaisi ir reorganizacijos
Jeigu jungimasis, skaidymasis arba bet kokia kita reorganizacija gali padaryti poveikį atskaitingojo agento statistiniams įsipareigojimams, viešai paaiškėjus ketinimui įvykdyti tokią operaciją ir per tinkamą laiką iki jos įvykdymo atitinkamas atskaitingasis agentas informuoja atitinkamą NCB apie planuojamas procedūras šiame reglamente nustatytiems statistinės atskaitomybės reikalavimams įvykdyti.
11 straipsnis
Pateiktos statistinės informacijos naudojimas privalomųjų atsargų tikslais
1. Pagal šį reglamentą kredito įstaigų pateiktą statistinę informaciją kiekviena kredito įstaiga naudoja savo atsargų bazei apskaičiuoti Reglamente ECB/2003/9 nustatyta tvarka. Visų pirma, kiekviena kredito įstaiga naudoja šią informaciją patikrinti, kaip vykdomas jos privalomųjų atsargų reikalavimas per laikymo laikotarpį.
2. Mažų įstaigų trijų atsargų laikymo laikotarpių atsargų bazės duomenys skaičiuojami pagal ketvirčio pabaigos duomenis, NCB surinktus per 28 darbo dienas po ketvirčio, kurio duomenys teikiami, pabaigos.
3. Esant kolizijai, viršenybę prieš bet kokias Reglamento (EB) Nr. 1745/2003 (ECB/2003/9) nuostatas turi III priede nustatytos specialiosios ECB privalomųjų atsargų sistemos taikymo taisyklės.
4. Siekiant palengvinti ECB ir kredito įstaigų likvidumo valdymą, privalomųjų atsargų reikalavimai patvirtinami ne vėliau kaip pirmąją laikymo laikotarpio dieną; tačiau išimtiniais atvejais kredito įstaigoms gali prireikti pateikti patvirtintos atsargų bazės arba patvirtintų privalomųjų atsargų reikalavimų pataisas. Privalomųjų atsargų reikalavimų tvirtinimo arba pripažinimo procedūros nepažeidžia atskaitingųjų agentų pareigos visada teikti teisingą statistinę informaciją ir kuo greičiau pataisyti bet kokią jų jau pateiktą neteisingą statistinę informaciją.
12 straipsnis
Tikrinimas ir privalomas rinkimas
Teisę tikrinti arba rinkti informaciją, kurią atskaitingieji agentai privalo pateikti pagal šį reglamentą, įgyvendina NCB, nepažeisdami ECB teisės pačiam įgyvendinti šią teisę. Būtent, NCB įgyvendina šią teisę tada, kai faktinei atskaitingajai visumai priklausanti institucija nevykdo IV priede nustatytų būtinųjų perdavimo, tikslumo, sąvokų atitikties ir pataisų standartų.
13 straipsnis
Pirmasis duomenų teikimas
1. Duomenys pagal šį reglamentą pirmą kartą pradedami teikti nuo 2010 m. birželio mėn. duomenų, įskaitant tik 5 lentelei teikiamus duomenis iki 2009 m. gruodžio mėn.
2. I priedo 2 dalies 1 lentelės langelių duomenys, susiję su sindikuotosiomis paskolomis, pagal šį reglamentą pirmą kartą pradedami teikti nuo 2011 m. gruodžio mėn. duomenų.
3. I priedo 3 dalies 3 lentelės langelių duomenys, susiję su eurą įsivedusioms valstybėms narėms, pagal šį reglamentą pirmą kartą pradedami teikti nuo pirmų ketvirtinių duomenų po tos dienos, kai jos įsivedė eurą.
4. I priedo 3 dalies 3 ir 4 lentelių langelių duomenys, susiję su euro neįsivedusiomis valstybėms narėms, pagal šį reglamentą pirmą kartą pradedami teikti nuo pirmų ketvirtinių duomenų po jų įstojimo į ES dienos. Jei atitinkamas NCB nusprendžia nereikalauti pirmą kartą pateikti nereikšmingų duomenų, pradedant nuo pirmų ketvirtinių duomenų po atitinkamos valstybės narės ar valstybių narių įstojimo į ES dienos, duomenys pradedami teikti praėjus 12 mėnesių po to, kai NCB praneša atskaitingiesiems agentams, kad duomenys yra reikalingi.
14 straipsnis
Panaikinimas
1. Reglamentas (EB) Nr. 2423/2001 (ECB/2001/13) panaikinamas nuo 2010 m. liepos 1 d.
2. Nuorodos į panaikintą reglamentą laikomos nuorodomis į šį reglamentą ir skaitomos vadovaujantis V priede pateikta koreliacijos lentele.
15 straipsnis
Baigiamoji nuostata
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Jis taikomas nuo 2010 m. liepos 1 d.
Priimta Frankfurte prie Maino 2008 m. gruodžio 19 d.

Labels: 12
2
15
4